Bloem-ma wat seun verkrag is self mishandelArgieffoto ‘n Ma van die Vrystaat wat skuldig bevind is aan die verkragting van haar tienerseun is self deur familie en vriende seksueel gemolesteer, het die streekshof Dinsdag gehoor. Die vrou se NG Kerk-dominee het ter versagting van haar vonnisoplegging voor Jan Greyvenstein, streekslanddros, getuig. Hy sê hy het die vrou ontmoet net voordat sy in Maart in hegtenis geneem is en sy was baie emosioneel. “Sy het gesê sy weet sy is verkeerd en sy het diep berou getoon,” het die dominee gesê. Die dominee se naam kan nie bekend gemaak word nie, aangesien dit die seun kan help identifiseer. Hy sê die ma wou met haar seun praat en in daardie stadium sy vergifnis vra, maar sy kon nie. Die seun is toe reeds uit die huis geneem en het by familie gebly. “Sy het alles erken en gesê sy sal enige vonnis aanvaar wat die hof mag oplê,” het die dominee gesê. Die ma (51) van Bloemfontein is Maandag skuldig bevind aan die verkragting van haar seun. In haar verklaring het sy skuld erken. Sy het erken dat sy die 17-jarige seun van Desember 2007 tot Januarie vanjaar verkrag het. Die verkragting het in Januarie aan die lig gekom toe die seun sy storie aan ‘n sielkundige vertel het. Die dominee het aan die landdros gesê die vrou is bereid om tronkstraf uit te dien, maar sy is ook ‘n slagoffer, het hy gesê. “Sy was as ‘n jong meisie ook ‘n slagoffer.” Hy voer aan lewenslange tronkstraf sal nie in die beste belang van die seun of sy ma wees nie. “Ek dink nie lewenslange tronkstraf is regverdig nie. Wat met haar as dogtertjie gebeur het, is ook nie regverdig nie.” Hy sê die vrou is bykans 40 jaar lank mishandel. Die dominee sê haar straf moet sielkundige behandeling vir die seun en ma afsonderlik insluit wat uiteindelik tot vergifnis en versoening kan lei. “Hulle is altwee baie hartseer oor wat gebeur het.” Die hof het gehoor dat die familie sedert 2001 deur huweliksprobleme, erge depressie en werkloosheid geteister is. Vonnisoplegging sal Woensdag hervat.